SKRIFTLIG FORESPØRGSEL E-1710/03

af Stavros Xarchakos (PPE-DE) til Kommissionen

(23. maj 2003)

Om: Det Europæiske Kontor for Mindre Udbredte Sprog (EBLUL)

Den 2. maj 2003 modtog jeg Kommissionens svar på min forespørgsel E-1140/03(1). I dette svar besvares ikke alle de spørgsmål, som jeg stillede i min oprindelige forespørgsel vedrørende de antigræske udtalelser, der findes i en bog, der blev omdelt af EBLUL til medlemmerne af Europa-Parlamentet (hvis udgivelse blev støttet af Kommissionen, som det fremgår af bogens side 2). Denne bog indeholder antigræske bemærkninger i form af såvel råd og henstillinger til Grækenland (side 6 og andre steder i bogen) som i form af konstateringer af, at der i Grækenland findes mennesker, der taler makedonsk (side 5), mens EBLUL's formand, Brezigar, på side 12 bemærker, at grækerne vil blive nødt til at lære engelsk foruden makedonsk(!).

Er Kommissionen enig i de frækheder, der kan læses i denne publikation, som den oven i købet selv støtter? Hvordan stiller Kommissionen sig til denne bagvaskelse af en EU-medlemsstat fra et kontor, der finansieres med EU-midler? Af hvilke årsager støtter den økonomisk et kontor, der fører propaganda mod en medlemsstat? Hvordan agter den at reagere for at sætte en stopper for dette kontors bagvaskelse af Grækenland? Har Kommissionen undersøgt, hvilke kompetencer, medlemmerne i EBLUL's komitéer i samtlige medlemsstater, herunder Grækenland, råder over?

(1) EFT C 268 E af 7.11.2003, s. 176.

Svar afgivet på Kommissionens vegne af Viviane Reding

(9. juli 2003)

Som Kommissionen allerede har understreget i sit svar på det ærede medlems skriftlige forespørgsel E-1140/03(1), er Det Europæiske Kontor for Mindre Udbredte Sprog (EBLUL) en uafhængig, ikke-statslig organisation, som arbejder inden for området sprog og sproglig mangfoldighed. EBLUL er en international forening, der er oprettet i henhold til belgisk lovgivning den 25. oktober 1919 (ændret den 6. december 1954). Foreningens vedtægter blev offentliggjort i Moniteur belge den 7. november 1996 med identifikationsnummer 24581/96.

Med hensyn til optagelse af nye nationale udvalg hedder det i artikel 5 og 6 i EBLUL's vedtægter, at enhver person eller forening kan indsende en skriftlig ansøgning om medlemskab til bestyrelsen, der herefter henviser sagen til generalforsamlingen med henblik på høring og afstemning. I alt 13 nationale udvalg, der repræsenterer 13 medlemsstater, stemte for optagelsen af det græske nationale udvalg i EBLUL på generalforsamlingen den 15. juni 2002 i Ljouwert (NL).

Nationale udvalg er uafhængige organer, der skal repræsentere alle regionale sprog og minoritetssprog, som tales i den enkelte medlemsstats sprogsamfund. Yderligere oplysninger om de nationale udvalg, herunder det græske udvalg, kan ses på EBLUL's websted på følgende adresser: http://www.eblul.org/pajenn.asp?ID=36&yezh=saozneg og http://www.eblul.org/pajenn.asp?ID=65&yezh=galleg&rumm=

De sproglige mindretalsgrupper i EU blev identificeret af forskere, og resultaterne blev offentliggjort i 1996 i den såkaldte Euromosaik-undersøgelse(2), som Kommissionen anførte i sit svar på det ærede medlems ovennævnte spørgsmål. På side 41 i den engelske udgave af denne undersøgelse anføres det, at der i Grækenland findes aromansk, albansk og slavisk makedonsk, der hver tales af anslået mellem 50 000 og 80 000 mennesker.

I sin beslutning fra december 2001 om regionale og mindre udbredte europæiske sprog opfordrede Parlamentet Kommissionen til at foreslå foranstaltninger til at fremme sproglig mangfoldighed og indlæring af fremmedsprog med lige respekt for alle sprog i Unionen med henblik på at forbedre gensidig forståelse og tolerance i et multisprogligt og multikulturelt Europa.

Behovet for, at EU og medlemsstaterne gør en indsats for at forbedre indlæring af fremmedsprog og fremme sproglig mangfoldighed, blev også erkendt af Rådet (uddannelse) i februar 2002. I sin resolution om fremme af den sproglige mangfoldighed og indlæringen af fremmedsprog(3) opfordrede Rådet Kommissionen til at fremsætte forslag på dette område i begyndelsen af 2003 og bad medlemsstaterne om at træffe konkrete foranstaltninger med henblik herpå.

(1) EUT C 268 E af 7.11.2003, s. 176.

(2) http://europa.eu.int/comm/education/policies/lang/langmin/euromosaic_en.html.

(3) EFT C 50 af 23.2.2002.